**Ostatné podmienky prijímania na predprimárne vzdelávanie do materskej školy v šk. roku 2024/2025**

**Upozornenie: Podľa § 59b ods. 2 školského zákona**, **ak ide o dieťa, ktoré má právo na prijatie** na predprimárne vzdelávanie **(dieťa ktoré dovŕši 4 roky veku do 31. 08. 2024, vrátane)**, zákonný zástupca **podáva žiadosť o prijatie dieťaťa len do spádovej materskej školy podľa miesta trvalého pobytu dieťaťa.** Žiadosť o prijatie v spádovej materskej škole sa považuje za žiadosť o prijatie do každej materskej školy v zriaďovateľskej pôsobnosti Mestskej časti Bratislava-Petržalka.

Ak spádová materská škola nebude mať kapacitné možnosti na prijatie dieťaťa, riaditeľka spádovej materskej školy vydá rozhodnutie o neprijatí a oznámi neprijatie takéhoto dieťaťa zriaďovateľovi materskej školy. Následne zriaďovateľ vykoná všetky potrebné úkony, aby dieťa na predprimárne vzdelávanie prijal riaditeľ akejkoľvek materskej školy, ktorej je zriaďovateľom.

**Ostatné podmienky prijímania na predprimárne vzdelávanie do materskej školy**

Podľa § 59 ods. 2 školského zákona určuje riaditeľka materskej školy po dohode so zriaďovateľom **ostatné podmienky prijímania detí na predprimárne vzdelávanie do materskej školy**.

V prípade zvýšeného záujmu o prijatie detí do materskej školy sa po prijatí všetkých detí, pre ktoré je predprimárne vzdelávanie povinné a detí, ktoré majú právo na prijatie na predprimárne vzdelávanie budú prednostne prijímať deti, ktoré budú spĺňať tieto podmienky:

1. súrodenci detí, ktorí budú plniť predprimárne vzdelávanie v materskej škole aj v školskom roku 2024/2025 a zároveň dovŕšili 3 roky do 31. 08. 2024
2. deti  s trvalým pobytom v  mestskej časti Bratislava-Petržalka:
* deti, ktoré dovŕšia vek 4 rokov, od 01. 09. 2024 do 31. 12. 2024,
* deti, ktoré dovŕšia vek 3 roky do 31. 08. 2024,
1. ostatné deti v závislosti od voľnej kapacity, podľa veku:
* deti, ktoré dovŕšia vek 4 rokov, od 01. 09. 2024 do 31. 12. 2024
* deti, ktoré dovŕšia vek 3 roky do 31. 08. 2024.